महिला टी-20 वर्ल्ड कप में टीम ने आयरलैंड को 70 रन से हराया
Pakistan v Ireland; ICC Women's T20 World Cup 2023 महिला टी-20 वर्ल्ड कप में बुधवार देर रात को पहला शतक देखने को मिला। पाकिस्तान की ओपनर मुनीबा अली ने 68 बॉल पर 102 रन बनाए। इस पारी के दम पर उनकी टीम ने 20
महिला टी-20 वर्ल्ड कप में बुधवार देर रात को पहला शतक देखने को मिला। केप टाउन में पाकिस्तान की ओपनर मुनीबा अली ने 68 बॉल पर 102 रन बनाए। इस पारी के दम पर उनकी टीम ने 20 ओवर में 5 विकेट पर 165 रन बनाए। जवाब में आयरलैंड की टीम 16.3 ओवर में 95 रन ही बना सकी और 70 रन से मैच हार गई। इस तरह आयरलैंड की पूरी 11 प्लेयर्स मिल कर भी मुनीबा से ज्यादा रन नहीं बना सकीं।
प्लेयर ऑफ द मैच रहीं मुनीबा 
शतकीय पारी के लिए 25 साल की मुनीबा को प्लेयर ऑफ द मैच का अवॉर्ड दिया गया। मुनीबा ने एक इंटरव्यू में बताया था कि उन्हें बचपन से सभी स्पोर्ट्स पसंद थे। लेकिन, उनकी मां ने उन्हें क्रिकेट खेलने के लिए इंस्पायर किया और क्रिकेट एकेडमी में एडमिशन दिलाया। तब से उन्होंने क्रिकेट को प्रोफेशनली खेलना शुरू किया।
मुनीबा बताती हैं कि उन्होंने क्लब क्रिकेट खेलने के बाद अंडर-19 टीम में जगह बनाई। फिर पाकिस्तान-ए टीम और अब सीनियर टीम से खेलते हुए टी-20 और वर्ल्ड कप में टीम का पहला शतक जड़ा। उनसे पहले निदा दार ने 2019 में 75 रनों की पारी खेली थी, जो पाकिस्तान की किसी एक महिला खिलाड़ी का सबसे बड़ा स्कोर था।
निदा ने खेली 33 रन की पारी 
बुधवार को महिला टी-20 वर्ल्ड कप के ग्रुप-2 में आयरलैंड ने टॉस जीतकर फील्डिंग चुनी। पाकिस्तान ने 20 ओवर में 5 विकेट पर 165 रन बनाए। मुनीबा के अलावा निदा दार ने 33 रन की पारी खेली। बाकी बैटर्स कुछ खास नहीं कर सकीं। आयरलैंड से एरलीन केली ने सबसे ज्यादा 2 विकेट लिए। लीह पॉल और लौरा डिलेनी के एक-एक विकेट मिला।
नशरा ने झटके 4 विकेट 
166 रन के टारगेट का पीछा करने उतरी आयरलैंड की शुरुआत खराब रही और टीम ने दूसरे ओवर में 8 रन पर ही पहला विकेट गंवा दिया। 71 रन के स्कोर पर आधी टीम पवेलियन लौट गई और 95 रन तक आते-आते टीम ऑलआउट हो गई। ओर्ला प्रेंडरगास्ट ने सबसे ज्यादा 31 और ईमर रिचर्डसन ने 28 रन बनाए।
पाकिस्तान के लिए नशरा संधु ने सबसे ज्यादा 4 विकेट लिए। वहीं, सादिया इकबाल और निदा दार को 2-2 विकेट मिले। फातिमा सना और तुबा हसन ने भी एक-एक विकेट लिया।
भारत से हारा था पाकिस्तान 
पाकिस्तान महिला क्रिकेट टीम की इस वर्ल्ड कप में यह पहली ही जीत है। टीम को टूर्नामेंट के पहले मैच में भारत ने 6 विकेट से हराया था। तब भी टीम ने 150 रनों का चुनौतीपूर्ण लक्ष्य दिया था, लेकिन उन्हें हार मिली थी। पाकिस्तान 2 मैच में एक जीत और 2 पॉइंट्स लेकर ग्रुप-2 में तीसरे नंबर पर है। इंग्लैंड पहले और भारत दूसरे स्थान पर हैं।
ग्रुप की टॉप-2 टीमें ही सेमीफाइनल खेलेंगी। ऐसे में पाकिस्तान को नॉकआउट स्टेज खेलने के लिए अपने बचे हुए दोनों मैच जीतने ही होंगे। टीम 19 फरवरी को वेस्टइंडीज और 21 फरवरी को इंग्लैंड से ग्रुप स्टेज के बाकी 2 मैच खेलेगी।